Il sutpassadi provinzial
Vistas da la staziun da Cuira

Da David Spinnler

La staziun da Cuira è la porta tar la citad. Pervia da la nova staziun da posta cun sia construcziun da tetg è ella era in monument da la citad. La staziun da Cuira è colliada cun citads sco Paris e Berlin tras las tavlas dals trens che partan. Sin la staziun da Cuira datti duas differentas largezzas dals binaris. Il midament da las Viafiers federalas svizras (VFF) tar la Viafier retica (VR) fa daventar tut pli stretg. Nagliur na datti uschè blers bels autos da posta modems sco a Cuira. Clochards na datti nagins. PUNTS ha dà in'egliada a quai che capita sin la pli Impurtanta staziun dal Grischun.	
Atras quest sutpassadi ston tuts vegnir. Sch'ins stat dasper il kiosk da la staziun da Cuira lura ves'ins tuts che entran en staziun u abandunan quella. Mintgin che arriva cun il tren a Cuira cumpara tras il sutpassadi. La staziun è la porta vers la citad. Ella separa era il center cun la citad veglia ed ils quartiers davos la staziun vers il Rain. Atras quest sutpassadi van damai quasi tuts che van a pe en il center da la citad.
Lucas e Daniel da Trun cumparan atras il sutpassadi a las 15:10. Els èn arrivads cun il tren da la Surselva. Els vulan visitar la Kilbi en il parc da divertiment ch'è gist a Cuira. Ma els na vegnan betg adina a Cuira per ir en sortida. Il viadi da Trun a Cuira è memia lung. Per Lucas è Cuira dentant pli interessant che Trun, perquai ch'i gira dapli a Cuira. Lucas vegn mintg'emna ina giada a Cuira per ir a scola. Daniel ha gist passà ils examens finals da ses emprendissadi e vul ir en sortida giu Cuira. Per el è Cuira ok, dentant betg la metropola absoluta: "Cuira n'è betg uschè mal, ma era betg uschè bun," di el.
Curdin da Champfèr è arrivà a las 15:05 a Cuira. EI è da Champfèr e fa ina visita ad in ami. Normalmain na vegni el betg a Cuira per ir en sortida. EI fa il viadi da passa duas uras plitost per far cumpras.	.
René da Tschierv è vegnì a Cuira per far ultimas cumpras avant che partir en vacanzas. Per el è Cuira la citad la pli damanaivla che porscha tut las pussaivladads sco kino, grondas butias, differents locals per ir en sortida, e glieud da tut gener. A René plascha la citad veglia da Cuira, il rest da la citad taxescha el sco in pau lungurus.

Tut il mund arriva a Cuira
La staziun da Cuira è il lieu central per il traffic public en il Grischun. Tut ils giasts che viagian en il Grischun ston passar a Cuira. Da questa staziun vegnan ils viagiaturs repartids sin las lingias u da la VR u da la posta. "Tut il mund arriva a Cuira", di Alban Joos, il manader remplazzant da la nova staziun d'autos da posta a Cuira. Partir pon ins vers la Surselva, vers l'Engiadina ed il Surses u perfin vers il Tessin. E tgi n'enconuscha betg las attracziuns sco il Glacier Express u la posta Palm Express plain Giapunais che smatgan per paucas en las fanestras per far dapertut fotografias? 
Ils pendularis che van mintga di a lavurar a Cuira èn quels che cumparan il pli savens si dal sutpassadi da la staziun per ir en citad. Trafic d'excursiun è natiralmain era in factur impurtant per la staziun da Cuira: Glieud che vul ir a chaminar u d'enviern cun ils skis en Grischun mida savens tren u bus a Cuira. E surtut d'enviern arrivan giasts da tut il mund a Cuira per cuntinuar il viadi vers ils lieus da turissem.
Sin la dumonda pertge ch'in giuvenil duess vegnir a Cuira na vegn la resposta dad Alban Joos betg dalunga. EI ponderescha in pau e di lura che Cuira saja magari attractiv per far sport e per ir en sortida. I dat in plazzament per patins cun rodas, i dat in bogn avert. Il carussel ed il circus arrivan er mintga stagiun a Cuira. La festa da citad è in'ulteriura attracziun. Per giuvenils che vulan empruvar la purschida per ir en sortida, datti in bus da notg che parta era suenter mesanotg las notgs da venderdi e sonda davent da Cuira vers Tusaun.

Suenter tut questas infurmaziuns da responsabels e da viagiaturs pari che Cuira è plitost ina staziun da transit ch'ina staziun dad ina metropola cun ina vasta purschida per glieud da tut gener e surtut per la giuventetgna. La stgala dal sutpassadi maina da la provinza en ina citad provinziala.